b'\n_START_ARTICLE_\nInge Johansen\n_START_SECTION_\nBakgrunn, utdannelse\n_START_PARAGRAPH_\nInge Johansen ble f\xc3\xb8dt i Gjerpen; faren var elektriker og moren husmor. _NEWLINE_Han tok eksamen p\xc3\xa5 Norges tekniske h\xc3\xb8gskole (NTH, senere NTNU), Elektroteknisk avdeling, linjen for sterkstr\xc3\xb8mteknikk i 1952 og i 1957 tok han doktorgraden p\xc3\xa5 avhandlingen En unders\xc3\xb8kelse av vandreb\xc3\xb8lgers inntrengning i transformatorviklinger, spesielt med henblikk p\xc3\xa5 den rolle viklingens induktive kopling spiller.\n_START_SECTION_\nKarriere\n_START_PARAGRAPH_\nEtter \xc3\xa5 ha fullf\xc3\xb8rt sivilingeni\xc3\xb8rutdanningen var han knyttet til NTNU som vitenskapelig assistent og h\xc3\xb8gskolestipendiat til 1955. Deretter arbeidet han som transformatorkonstrukt\xc3\xb8r og utviklingsingeni\xc3\xb8r ved \xe2\x85\x8d Per Kure, Oslo og ASEA i Sverige i to \xc3\xa5r. Fra 1959 var han \xc2\xabvisiting lecturer\xc2\xbb ved Carnegie Institute of Technology og Massachusetts Institute of Technology. Fra 1959 til 1985 var han professor ved NTH i h\xc3\xb8yspenningsteknologi. Som elkraftprofessor var han instrumentell i \xc3\xa5 samle tre institutter innen elkraft til Institutt for elkraftteknikk, som ogs\xc3\xa5 er dagens navn p\xc3\xa5 instituttet. I 1976-1984 var han rektor ved NTH og var deretter administrerende direkt\xc3\xb8r i Norges Teknisk-Naturvitenskapelige Forskningsr\xc3\xa5d i 1985\xe2\x80\x931989. I 1990\xe2\x80\x931995 var han professor II ved NTNU._NEWLINE_Han var styreformann i Statoil fra 1984 til 1988. Dette var en periode da teknologiutviklingen i landet var stor, og olje- og gassn\xc3\xa6ringen var i sterk vekst. Johansens kompetanse innenfor hele energifeltet var viktig for energinasjonen Norge og den omstillingen landet trengte. Han tok ogs\xc3\xa5 initiativ til \xc3\xa5 fremme bedriftsetableringer og fikk sammen med partnere i Trondheim kommune, Vassdrags- og Havnelaboratoriet og Distriktenes Utviklingsfond etablert Trondheims f\xc3\xb8rste innovasjonsmilj\xc3\xb8, ASEV (AS Etablerings- og Virksomhetsutvikling)._NEWLINE_Johansen har bist\xc3\xa5tt i arbeidet med opprettelsen av Kathmandu University i Nepal, og hvor en egen bygning er oppkalt etter ham - Prof. Inge Johansen Engineering Block.'